Geld by die tempel - www.bybelkennis.co.za
Geld by die tempel – Jan van der Watt
Ons hoor van "geldskieters" by die tempel. Jesus het hulle tafels op 'n keer omgegooi en dit was uiteindelik 'n belangrike rede waarom Jesus gekruisig is. Wat het hierdie "geldskieters" by die tempel gemaak?
Daar was destyds nie "standaardgeld" wat oral gebruik is nie. Regerings of selfs dorpe het hulle eie "munte" gemaak en gebruik. Die waarde van die munte het in die waarde van die metaal self (silwer, koper of goud) gelê. Die suiwerheid van die metaal van die munte uit die verskillende gebiede was natuurlik nie dieselfde nie. In party gevalle het 'n munt byvoorbeeld net 50% silwer of goud bevat en die res was onsuiwer metale. Dan was die munt swakker kwaliteit en minder werd, hoewel dit dieselfde geweeg het as suiwerder munte.
Die munte van die stad Tirus was die suiwerste. Hulle silwermunte (silwerstukke) het 'n hoë persentasie silwer gehad. Daarom is daar verwag dat daardie (hoë kwaliteit) munte vir die Here in die tempel gegee moes word. As jy dus ander munte (van laer kwaliteit) het, moes jy dit eers omruil vir hoër kwaliteit munte (bv. dié van Tirus) – vandaar die "geldskieters" by die tempel.
Onnodig om te sê: munte met beelde op – bv. van keisers of gode – was ook nie vir die Jode aanvaarbaar nie. Dit moes ook geruil word.